SA FACEM DIFERENTA!
Campanie de informare/constientizare privind diferentele de consum de apa

(background pentru mass-media)
DE CE EXISTA DIFERENTE INTRE CONTORUL GENERAL ŞI CELE DIN APARTAMENTE?
Diferentele de consum dintre  suma contoarelor de apartament (individuale) si inregistrarile contorului de bransament (al companiei) pot avea multiple cauze. Ele  pot rezulta in principal din unul sau din combinatia mai multor  factori cum ar fi :
Diferente de clasa de precizie. Contoarele de bransament ale Companiei de Apa au clasa C (cea mai inalta) sau B (intermediara) de precizie, in timp ce mare parte din contoarele de apartament, au clasa de precizie A (cea mai slaba) sau cel mult B. Aceasta inseamna ca apometrul companiei inregistreaza cea mai mare parte a cantitatii de apa ce trece spre utilizator, in timp ce contoarele de apartament, de precizie inferioara, pot permite, de exemplu, ca pe un robinet ne-etans sa curga chiar fire subtiri de apa fara sa fie inregistrate. 

Pierderi pe retelele si instalatiile sanitare interioare. Practica demonstreaza ca, prin cumulare, pierderile de apa pe instalatiile interioare pot sa fie semnificative, fara a fi inregistrate de contoarele de apartament . Ele pot fi cauzate de avarii ale sistemului de distributie interioara sau de instalatii ne-etanse. De exemplu, un singur fir de apa cu diametrul de doar 2 mm care scapa pe un singur robinet sau vas WC ne-etanse - neinregistrat de contorul de apartament - poate duce la o pierdere de pana la 18 mc pe luna. Pentru comparatie, o persoana consuma teoretic in medie doar cca. 6 mc de apa rece intr-o luna . 
Pozitia de montare.  Un contor instalat chiar usor inclinat duce la alterarea suplimentara a corectitudinii inregistrarii consumului, prin incadrarea in clase de precizie inferioare. Debitul de pornire (debitul de apa care, trecand prin contor, determina inceperea inregistrarii) a unui contor de apartament de clasa B de precizie, de exemplu, montat conform indicatiilor producatorului (perfect orizontal, cu cadranul in sus) este in jur de 9-10 l/ora. Cea mai mica deviere a pozitiei de montare, determina cresterea semnificativa a acestui debit de pornire. Contorul de bransment inregistreaza insa toata cantitatea. 
Necorelarea citirilor. Decalajul calendaristic dintre data citirii contorului de bransament de catre Compania de Apa  si data citirii contoarelor de apartament. 
Consumuri abuzive.  Exista locatari care altereaza intentionat inregistrarea contorului propriu de apa cum ar fi umplerea vanei sau a rezervorului WC cu un firicel de apa care nu este inregistrat de contorul de apartament , blocarea apometrului prin diverse metode sau chiar inversarea pozitiei lui de montare. Toate aceste consumuri abuzive sunt insa inregistrate de contorul de bransament,. Rezultatul: cresterea diferentei dintre contorul Companiei de Apa  Buzau si  suma contoarelor de apartament.
Consumuri necontorizate. Sunt frecvente cazurile in care, la subsolurile blocurilor exista cate un robinet de apa. Aceste robinete, daca sunt folosite pentru umplerea butoaielor de muraturi, udat gradina din fata blocului sau pur si simplu taraie in voie pentru ca nu deranjeaza pe nimeni, reprezinta o noua sursa generatoare de diferente. Si de aici alte  consumuri…  „inexplicabile”! 
Verificarea metrologica. Lipsa documentelor de verificare metrologica (datorita fie faptului ca firmele de contorizare nu au predat aceste documente beneficiarilor, fie faptului ca instalarea contoarelor de apartament s-a facut ”la negru”) sau depasirea perioadei legale (odata la 3 ani) in care este obligatorie verificarea contoarelor de apartament, poate influenta, prin ceea ce implica, acuratetea modului in care aceste contoare inregistreaza.
  

STIATI CA?
· Un robinet care picura consuma aproximativ 17 litri într-o singura zi, iar o toaleta, aproximativ 40 de litri! 

· Un singur robinet ne-etans sau un vas WC care scapa o singura picatura pe secunda, vor duce la o pierdere de apa de 0,5 mc/luna.  

· Un singur robinet sau vas WC care scapa 30 de picaturi in 10 secunde, vor duce deja la o pierdere lunara de 2,23 mc apa! 

· In fine, daca firul de apa care se scurge datorita unui singur robinet sau vas WC defecte este de 3 mm grosime, pierderea lunara poate depasi 26,2 mc, mai mult decat echivalentul consumului teoretic normal de apa a PATRU persoane timp de o luna .  

· Daca luam cazul unui condominiu (bloc) cu o medie de 40 de apartamente si in fiecare din aceste apartamente, un singur robinet care pierde o picatura pe secunda, si respectiv un vas WC care pierde un fir de apa de doar 1mm grosime timp de 10 secunde, poate rezulta o pierdere pentru  locatari de 282,2 metri cubi/luna. 

· NICIUNA din aceste pierderi nu sunt, de regula, sesizate (evidentiate) de contoarele individuale (de apartament). De regula, ele sunt insa inregistrate, prin insumare, de contorul de bransament (dupa care se factureaza, conform legii, consumul abonatului).  

· Debitul de pornire (debitul minim de apa care, trecand prin contor, pune in functiune mecanismul de inregistrare) a unui contor de apartament de clasa A (cel mai putin sensibil) sau a unui contor de clasa B care din cauza pozitiei incorecte de montaj trece in clasa de precizie A, este de cca. 60 litri/ora.
· Debitul de pornire a unui contor de bransament de clasa C (cea mai inalta clasa de precizie) cu diametrul de 30 mm (DN 30), este de 11-12 litri/ora.

CONCLUZII:  

Sumele care se platesc lunar pentru pierderi interioare, pot fi economisite daca se face o investitie initiala si se pun la punct toate instalatiile interioare, iar administratiile de bloc ar trebui sa faca o verificare atenta a consumurilor din apartamente. Depistarea şi inlaturarea acestor situatii ar reduce o parte din diferentele de contor, platite de toti locatarii.

RECOMANDARI:

-    Intretinerea si etansarea tuturor instalatiilor interioare si din subsolul blocului in vederea eliminarii pierderilor;
-    Verificarea metrologica a contoarelor din apartamente la interval de 3 ani;
-    Montarea corecta a contoarelor de apartament, conform prescriptiilor tehnice de montaj;
-    Depistarea consumului fraudulos, renuntarea la colectarea apei prin deschiderea robinetilor sub debitul minim de pornire;
-    Eliminarea decalajului dintre data citirii contorului general si cea a citirii contoarelor de apartament;
-    Contorizarea tuturor surselor de apa din apartamente;
DE RETINUT:
Conform legislatiei in vigoare, Compania de Apa factureaza consumul de apa inregistrat la contorul de bransament al blocului . In toate situatiile, contoarele individuale au, in cel mai bun caz, rolul de repartitoare orientative de consum in interiorul  blocului si nu de indicator strict al obligatiilor individuale de plata . 
De asemenea,  verificarea contoarelor de bransament (administrate de Companie) se face, legal, odata la trei sau cinci ani in functie de tipul contorului. Daca exista dubii cu privire la acuratetea inregistrarii contorului de bransament, asociatia de proprietari/ locatari poate cere in mod expres verificarea acestuia inainte de termen. 

In cazul in care verificarea dovedeste buna functionare a contorului, costurile vor fi suportate de consumatori; in caz contrar, de catre Compania de Apa.

